**Μαζοποίηση**

Βασική επιδίωξη της κοινωνικής πραγματικότητας είναι η αρμονική ισορροπία ανάμεσα στο άτομο και στο σύνολο, στο «Εγώ» και στο «Εμείς», έτσι ώστε από τη μία πλευρά να διασώζεται η αυτοτέλεια και η μοναδικότητα του κάθε ανθρώπου, αλλά και από την άλλη να διασφαλίζεται η σύμπνοια και η ομαδικότητα της κοινωνίας.Όταν καταλύεται αυτή η ισορροπία και το άτομο αλλοτριώνεται από το σύνολο, χάνει την προσωπική του ταυτότητα και γίνεται άβουλο ον (παθητικός δέκτης) ενός χειραγωγημένου πλήθους, τότε κυριαρχεί το φαινόμενο του κοινωνικού κομφορμισμού, της κοινωνικής τυποποίησης, μαζοποίησης.

Η μαζοποίηση είναι ένα φαινόμενο που τα τελευταία χρόνια έχει λάβει τεράστιες διαστάσει. Οι επιπτώσεις της στα άτομα και τις ανθρώπινες κοινωνίες έχουν κινήσει το ενδιαφέρον ειδικών και μη, ενώ είναι πολλές οι κοινωνιολογικές, πολιτικές και ψυχολογικές μελέτες που επιχειρούν να ορίσουν τη σημασία της και να διερευνήσουν τα αίτιά της .

**Μορφές της μαζοποίησης**

* Μια από τις βασικότερες μορφές που λαμβάνει η μαζοποίηση αφορά **τον χώρο της πολιτικής**. Πρόκειται για καταστάσεις που προκύπτουν μέσα από **φαινόμενα προπαγάνδας και λαϊκισμού,** που αντιμετωπίζουν τους πολίτες ως άβουλα όντα, υποταγμένα στη μάζα και εύκολα χειραγωγίσιμα .
* Επιπλέον, ο κομφορμισμός κάνει την εμφάνιση του και στον **χώρο της παράδοσης και του πολιτισμού . Εμπορευματοποίηση της τέχνης**, παράδοση που στηρίζεται στους τύπους και όχι στην ουσία, **έντονες τάσεις προγονολατρίας** αποτελούν μερικά από τα δείγματα της μαζοποίησης σον πολιτισμό .
* Παράλληλα, η **μαζική παραγωγή προϊόντων υποκουλτούρας** που χαρακτηρίζονται ως λαϊκή τέχνη εντείνουν την μαζοποιημένη τέχνη . Έκδηλη γίνεται η μαζοποίηση και στην καθημερινή συμπεριφορά του σύγχρονου ανθρώπου . Επιλογές στο ντύσιμο, στην ψυχαγωγία, στην ομιλία και στον τρόπο ζωής, όπως **καταναλωτισμός, υλιστική νοοτροπία** αποτελούν μερικά δείγματα του φαινομένου .
* Συνάμα, **καταστάσεις οπαδοποίησης και χουλιγκανισμού** που πλήττουν κυρίως τον αθλητικό τομέα αποδεικνύουν επίσης τις τάσεις κομφορμισμού .
* Τέλος, **και ο τομέας του τουρισμού μπορεί να αποτελέσει δείγμα μαζοποιημένης συμπεριφοράς.** Ο τουρισμός, η βαριά κατά πολλούς βιομηχανία της χώρας μας, ακολουθεί συγκεκριμένα πρότυπα και προωθεί δράσεις που δεν αξιοποιούν τις εναλλακτικές μορφές, όπως ο οικοτουρισμός. Έτσι, ντόπιοι και ξένοι τουρίστες απολαμβάνουν τυποποιημένες δραστηριότητες, που δεν βοηθούν στην εξέλιξη και ανανέωση των τουριστικών προοπτικών .

**Τα αίτια που οδηγούν στη μαζοποίηση**

Η υποχώρηση της συνείδησης της ιδιαιτερότητας των ατόμων και των λαών αποτελεί βασικό γνώρισμα της εποχής μας και είναι απόρροια ενός συνδυασμού παραγόντων που σχετίζονται με την τεχνολογική επανάσταση και τις αλλαγές τις οποίες αυτή επέφερε στον τρόπο ζωής των ανθρώπων και την οργάνωση των κοινωνιών. Τέτοιοι παράγοντες είναι :

Ένας συνδυασμός παραγόντων είναι η αιτία υποταγής της ιδιαιτερότητας και της διαφορετικότητας των ατόμων στη δύναμη της μάζας . Πιο συγκεκριμένα:

* **Η παγκόσμια ενοποίηση σε πολιτικό, οικονομικό και πολιτισμικό επίπεδο αποτελεί βασική αιτία της μαζοποίησης.** Τα άτομα γίνονται δέκτες, ιδίως μέσω των ΜΜΕ και της διαφήμισης, των κυρίαρχων τρόπων ζωής και σκέψης και έχουν την τάση να συμμορφώνονται προς αυτά . Το αποτέλεσμα αυτής της ταύτισης είναι η παγκόσμια εξάπλωση μιας ομοιομορφίας και η φθορά κάθε πολιτισμικής ιδιαιτερότητας.
* Κανείς δεν μπορεί να αμφισβητήσει την **αρνητική συμβολή των μέσων ενημέρωσης**, καθώς η οικονομική και ιδεολογική τους εξάρτηση επιβάλλει την προπαγάνδα και την παραπληροφόρηση. Κυριαρχούν συγκεκριμένα πρότυπα ζωής και διαμορφώνεται ένας μεμονωμένος τρόπος σκέψης, έντονα συνδεδεμένος με το υλιστικό στοιχείο. Δεν υπάρχει πολυφωνία, ελαχιστοποιούνται τα περιθώρια κριτικής σκέψης και προβληματισμού. Τα ΜΜΕ  και η βιομηχανία του θεάματος δημιουργούν ένα ομοιόμορφο μοντέλο κοινωνικής συμπεριφοράς, ενώ μέσω της παντοδυναμίας της εικόνας και της εμπορευματοποιημένης μαζικής κουλτούρας αιχμαλωτίζουν και παθητικοποιούν τη σκέψη του δέκτη.
* Η εικόνα του υλιστικού ευδαιμονισμού έχει στερήσει κάθε επιθυμία πνευματικής αναζήτησης και τελικά, οδηγεί στην αναπαραγωγή στερεοτύπων όπως η διαφήμιση, η ξενομανία, αλλά και πολιτικοί ηγέτες, που επιβάλλουν συγκεκριμένες επιλογές ή υπηρετούν μεμονωμένα συμφέροντα.
* **Η οργάνωση της διαφήμισης** με επιστημονικό τρόπο και **η κυριαρχία της μόδας** επιβάλλουν την τυποποίηση στην εμφάνιση, τη διασκέδαση, τη γλώσσα και τη συμπεριφορά.
* **Οι ρυθμοί της σύγχρονης ζωής είναι ταχύτατοι,** ιδιαίτερα στις μεγαλουπόλεις . Αυτή η ρευστότητα έχει προκαλέσει κρίση στις κοινωνικές σταθερές. **Τα άτομα, ανίκανα να αυτοπροσδιοριστούν και να βρουν στέρεα σημεία αναφοράς, αποζητούν την ασφάλεια που παρέχει η μάζα.** Η μαζική συγκατοίκηση των ανθρώπων στις μεγαλουπόλεις με την ανωνυμία και την ανομοιογένεια του πληθυσμού, ο φόβος της μοναξιάς και του αποκλεισμού, **η ανάγκη της αποδοχής και της ένταξης σε κοινωνικές ομάδες** οδηγεί στον παθητικό συμβιβασμό . Η τάση του ανθρώπου να ταυτίζεται με τους άλλους – επιδίωξη που εκκινεί από την ανάγκη της αποδοχής και της ένταξής του σε κοινωνικές ομάδες - συρρικνώνει την κριτική του ικανότητα και οδηγεί στην παθητική αποδοχή και το συμβιβασμό.
* Η σύγχρονη εποχή έχει και ένα άλλο χαρακτηριστικό που συντελεί στη μαζοποίηση των ανθρώπων . Πρόκειται για μια εποχή, κατά την οποία **οι ιδεολογίες και οι παραδοσιακές αξίες έχουν καταρρεύσει.** Η **έλλειψη ιδανικών** καθιστά το άτομο πιο επιρρεπές σε απλουστευτικές και ισοπεδωτικές αντιλήψεις. Απουσιάζει το ιδεολογικό κίνητρο που κάνει τους ανθρώπους να αναλαμβάνουν πρωτοβουλίες και να δρουν ως ελεύθερες προσωπικότητες. Η ταχύτητα και η ρευστότητα που επικρατούν στην εποχή μας εμποδίζουν τον άνθρωπο να διατηρήσει την επαφή του με τις παραδοσιακές αξίες που πιστοποιούν την ιδιαίτερη ταυτότητά του.
* Η προπαγάνδα, ο προσηλυτισμός και ο, συχνά υποκινούμενος, φανατισμός που προέρχονται από πολιτικούς, θρησκευτικούς και αθλητικούς κύκλους, οπαδοποιούν τους ανθρώπους και τους μεταβάλλουν σε απρόσωπη μάζα.
* **Οι φορείς κοινωνικοποίησης δεν έχουν ανταποκριθεί στο ρόλο τους**. Ειδικότερα, η οικογένεια δεν ισχυροποιεί την αυτοπεποίθηση των νέων μελών της και δεν φροντίζει να αναδείξει τα ενδιαφέροντα, τις επιθυμίες και γενικότερα την ξεχωριστή προσωπικότητα των παιδιών. Αντίθετα, φοβάται τις κοινωνικές επικρίσεις και συγκρίσεις και ενθαρρύνει τα μέλη της στο να υιοθετήσουν έναν τρόπο ζωής προκειμένου να αποφύγουν την κοινωνική απομόνωση.
* Τα κοινωνικά στερεότυπα και οι προκαταλήψεις
* Τα στερεότυπα – γενικευμένες και απλουστευτικές αντιλήψεις με τις οποίες αποδίδεται ένα γενικό χαρακτηριστικό σε ανθρώπους ή σε ολόκληρες κοινωνικές ομάδες - επιδρούν στη συμπεριφορά και τις απόψεις των ανθρώπων με συνέπεια τη δημιουργία προκαταλήψεων.
* **Η έλλειψη παιδείας και κριτικής ικανότητας.**Η ωφελιμιστική αντιμετώπιση της γνώσης και ο εθισμός στην αποστήθιση και αποδοχή έτοιμων απόψεων υπονομεύουν τη δυνατότητα του ανθρώπου να αποτελέσει μία αυτόνομη και ελεύθερη προσωπικότητα με κριτικό πνεύμα. **Η ωφελιμιστική αντιμετώπιση της γνώσης και ο εθισμός στην αποστήθιση και αποδοχή έτοιμων απόψεων υπονομεύουν τη δυνατότητα του ανθρώπου να αποτελέσει μία αυτόνομη και ελεύθερη προσωπικότητα με κριτικό πνεύμα.** Στο χώρο της εκπαίδευσης, δεν υπάρχουν πάντα εκείνες οι δραστηριότητες, που θα εντοπίσουν και θα αναδείξουν ξεχωριστά την προσωπικότητα του μαθητή. Διαπιστώνεται μία **ανταγωνιστική διάθεση,** ο μαθητής επιδιώκει τη διάκριση χωρίς κριτική σκέψη και ουσιαστική γνώση και, κυρίως, **δεν ενισχύεται η έρευνα, ο διάλογος και η δημιουργική εργασία.** Υπάρχουν συγκεκριμένα κοινά προγράμματα και μία μονόδρομη πλεύση σε συγκεκριμένα γνωστικά αντικείμενα. Στην ευαίσθητη νεανική ηλικία το σχολείο δεν απελευθερώνει τη φαντασία, τους βαθύτερους προβληματισμούς του νέου και την ανάγκη του να εντοπίσει τις πραγματικές πτυχές της προσωπικότητάς του και ταλέντα. Αντίθετα, το σχολείο λειτουργεί σαν μία μικρογραφία της κοινωνίας και έμμεσα επαναλαμβάνει και συντηρεί στερεότυπα και κοινωνικές προκαταλήψεις. Έχει συρρικνωθεί ο ρόλος του σε έναν γνωσιοκεντρικό καθαρά χαρακτήρα και όχι ανθρωποκεντρικό, καθώς ελάχιστα εντοπίζονται κοινωνικές, ανθρωπιστικές και πολιτισμικές δραστηριότητες.
* **Η μηχανοποίηση και η τυποποίηση της εργασίας**
* Η κυριαρχία της μηχανής στο χώρο της εργασίας με την αυτοματοποίηση και τον αυστηρό καταμερισμό που επιβάλλει περιορίζει την πρωτοβουλία και την αυτενέργεια του ανθρώπου, συρρικνώνει τη φαντασία και τυποποιεί τον τρόπο σκέψης και συμπεριφοράς του.

**Τα αποτελέσματα της μαζοποίησης**

Η συμμόρφωση του ατόμου στις επιταγές της μάζας έχει σοβαρές συνέπειες σε ατομικό και κοινωνικό επίπεδο . Πιο συγκεκριμένα:

* Υπό την καταλυτική επίδραση της μάζας **η κριτική σκέψη απουσιάζει** . Η αντίσταση του ατόμου κάμπτεται σημαντικά και δημιουργείται το κατάλληλο έδαφος για την εύκολη **διάδοση μηνυμάτων χειραγωγικού περιεχομένου σε** άβουλους και παθητικούς δέκτες, χωρίς πολιτική συνείδηση. Παρατηρείται πνευματική υποδούλωση και ροπή στο φανατισμό, το δογματισμό και τη μισολλοδοξία.
* Επίσης, η ιδιαιτερότητα του ανθρώπου, η ατομική του συνείδηση και η αυτονομία της ύπαρξής του εξαλείφονται. **Το άτομο παύει να είναι ουσιαστικά ελεύθερο**, ικανό να ενεργεί αυτοβούλως και να αναλαμβάνει πρωτοβουλίες. **Η απώλεια της προσωπικότητας γρήγορα το μεταβάλλει σε άβουλο όν.** Δεν συνειδητοποιεί και δεν αναδεικνύει τα ιδιαίτερα ενδιαφέροντα, τις επιθυμίες και τις ικανότητές του έτσι ώστε καμία δραστηριότητα δεν του προσφέρει χαρά και απόλαυση.
* Ο άνθρωπος απομακρύνεται από τους συνανθρώπους του και δεν υπάρχουν ουσιαστικές ανθρώπινες σχέσεις, καθώς δεν υπάρχει ελευθερία λόγου και πηγαία έκφραση σκέψεων και συναισθημάτων. Εντείνεται η μοναξιά, η ανασφάλεια και η αβεβαιότητα του σύγχρονου ανθρώπου και τον αποκόπτουν όλο και περισσότερο από τον ηθικό και πνευματικό κόσμο.
* Το άτομο δεν βιώνει το συναίσθημα της ικανοποίησης, της εσωτερικής πληρότητας και της αυτάρκειας, που μόνο η ενασχόληση με αυτό που εκφράζει τον καθέναν μπορεί να προσφέρει.
* Σε κοινωνικό επίπεδο, **η μαζοποίηση υπονομεύει σημαντικά τη δημοκρατία** . Η εύρυθμη λειτουργία του δημοκρατικού πολιτεύματος απαιτεί τη συμμετοχή αυτόνομων και υπεύθυνων ατόμων. Σε μια μαζικοποιημένη κοινωνία, ωστόσο, οι πνευματικά ανεξάρτητες πολιτικές οντότητες απουσιάζουν, καθώς τα άτομα κατευθύνονται σε συγκεκριμένες επιλογές. Καταργείται η ατομικότητα και η ελευθερία σκέψης και έκφρασης, αφού το άτομο ετεροκαθορίζεται. Κυριαρχούν φαινόμενα δημαγωγίας και λαϊκισμού ενώ δημιουργείται πρόσφορο έδαφος για επικράτηση ολοκληρωτικών μορφών διακυβέρνησης.
* οδηγεί στην αισθητική και καλλιτεχνική ισοπέδωση υποστηρίζοντας μόνο εύκολες και εύπεπτες καλλιτεχνικές τάσεις.
* Τέλος, η ομοιομορφία και ο τυποποιημένος τρόπος ζωής, που επιβάλλεται από τη μαζοποίηση, προσβάλλει και τους κοινωνικούς θεσμούς. Υποτιμώνται οι ηθικές αρχές και αξίες, όπως η κοινωνική αλληλεγγύη, η κοινωνική προσφορά και η ανοχή στη διαφορετικότητα, ενώ διαταράσσεται η κοινωνική συνοχή και ευρυθμία με την εκδήλωση αντικοινωνικών μορφών συμπεριφοράς, όπως είναι ο ρατσισμός και η βία.
* **Η μαζοποίηση επιβεβαιώνει τις χειρότερες συνέπειες της παγκοσμιοποίησης, καθώς** Παρατηρείται πολιτισμική μονομέρεια και αλλοτρίωση της εθνικής συνείδησης και φυσιογνωμίας, γεγονός που επιδρά αρνητικά στην πολυμορφία του παγκόσμιου πολιτισμού.

**ΠΡΟΤΑΣΕΙΣ ΑΠΟΤΡΟΠΗΣ ΤΗΣ ΥΠΟΤΑΓΗΣ ΤΟΥ ΑΝΘΡΩΠΟΥ ΣΤΗ ΜΑΖΑ**

Η διασφάλιση της ιδιαιτερότητας των ατόμων και των λαών αποτελεί αναγκαίο όρο για την προστασία της ατομικής ελευθερίας και πολιτισμικού πλούτου της ανθρωπότητας. Για την επίτευξη του παραπάνω στόχου επιβάλλεται :

1.**Η οικογένεια πρέπει να συμβάλλει στη διαμόρφωση της προσωπικότητας του αυριανού πολίτη ακολουθώντας τρόπους ανατροφής και διαπαιδαγώγησης που ευνοούν την αυτενέργεια και καλλιεργούν την υπευθυνότητα του νέου ανθρώπου.** Παραδείγματα προς αποφυγήν αποτελούν τόσο ο αυταρχικός όσο και ο υπερπροστατευτικός γονέας, γιατί στερούν από το παιδί τη δυνατότητα να αναπτύξει αυτόνομη προσωπικότητα.

**2.Σεβασμός στην πολιτισμική ιδιαιτερότητα κάθε λαού, στη γλώσσα και την παράδοσή του**

* καλλιέργεια της ανεκτικότητας και του σεβασμού στο διαφορετικό, ώστε οι αυριανές κοινωνίες να είναι πολυπολιτισμικές
* σεβασμός, γνώση και προστασία της κληρονομιάς μας, η οποία θα αποτελέσει αντίβαρο στην ισοπεδωτική επίδραση του μαζικού πολιτισμού

**3.Εμβάθυνση της Δημοκρατίας**

* Η πολιτεία και τα πολιτικά κόμματα οφείλουν να συμβάλλουν στην ενίσχυση των θεσμών συμμετοχής του πολίτη στα κοινά και στην ενδυνάμωση των δημοκρατικών θεσμών χρησιμοποιώντας το διάλογο, την επιχειρηματολογία και την πειθώ.
* Τα πολιτικά κόμματα θα πρέπει να αποφεύγουν τη δημαγωγία, το λαϊκισμό, τη προπαγάνδα και κάθε μορφή ιδεολογικής χειραγώγησης που στερεί από τον πολίτη την κριτική σκέψη και τον μετατρέπει σε άβουλη οντότητα.

**4.Δημοκρατική λειτουργία των μέσων ενημέρωσης**

* Ο ρόλος των ΜΜΕ είναι αποφασιστικής σημασίας για την αντικειμενική και αμερόληπτη ενημέρωση του πολίτη, η οποία θα του επιτρέψει να διαμορφώσει έγκυρη, υπεύθυνη και ώριμη προσωπική άποψη.

**5.Ανθρωπιστική παιδεία**

* διάπλαση ολόπλευρα καλλιεργημένων ανθρώπων, ελεύθερων και αυτόνομων προσωπικοτήτων, με έμφαση στην πνευματική καλλιέργεια και την ανάπτυξη της κριτικής ικανότητας.
* **ενεργοποίηση του νέου με το διάλογο, τη συμμετοχικότητα στη λήψη αποφάσεων, την ανάληψη πρωτοβουλιών και ευθυνών**
* επαγρύπνηση ενάντια σε κάθε προσπάθεια λαϊκισμού, χειραγώγησης και πνευματικής υποδούλωσης
* **αποφυγή δογματισμού, φανατισμού**
* συνειδητοποίηση της αξίας κάθε πολιτισμού όχι με την στείρα προγονοπληξία, αλλά με τη διαφύλαξη των γόνιμων στοιχείων που συνιστούν την εθνική κληρονομιά
* αντίσταση στον καταιγισμό των διαφημιστικών μηνυμάτων και επιλεκτική υιοθέτηση στοιχείων της μόδας και των προτύπων που προβάλλουν τα ΜΜΕ
* **δημιουργική αξιοποίηση του ελεύθερου χρόνου** (πχ ενασχόληση με τον αθλητισμό με στόχο την κατανόηση της διαφοράς ανάμεσα στις έννοιες της ομαδοποίησης και της μαζοποίησης).
* προετοιμασία του νέου για την ομαλή ένταξη του στην κοινωνική ζωή με παράλληλη φροντίδα για τη διατήρηση της προσωπικής αυτονομίας του μέσα στον κοινωνικό χώρο.

**6.Επαναπροσδιορισμός των αξιών του σύγχρονου ανθρώπου**

* **Είναι απαραίτητο να συνειδητοποιήσει ο πολίτης την αξία της ατομικής συνείδησης και της κριτικής στάσης μέσα στο κοινωνικό του περιβάλλον.** Κάθε άνθρωπος που σέβεται την προσωπική του αυτοτέλεια οφείλει να σταθμίζει τις αντιλήψεις, τις επιλογές και τα ενδιαφέροντά του με γνώμονα τη λογική, την αξιοπρέπεια και την υπευθυνότητά του.
* Είναι καθήκον αλλά και δικαίωμα του πολίτη να συμβάλλει στην υπεράσπιση των ατομικών δικαιωμάτων, στην προώθηση του πλουραλισμού και στην ορθή λειτουργία των δημοκρατικών θεσμών. **Η ενεργός συμμετοχή του στο πλαίσιο του δημοκρατικού πολιτεύματος** αποτελεί παράγοντα καθοριστικής σημασίας για την αποφυγή της μετατροπής του σε «μαζάνθρωπο».
* απόρριψη του ισοπεδωτικού καταναλωτικού προτύπου και υιοθέτηση των ανθρωπιστικών αξιών και αρχών στη ζωή μας.
* ανάπτυξη ενδιαφερόντων με βάση τις προσωπικές επιθυμίες και επιλογές
* **επιδίωξη διαμόρφωσης κριτικής και αυτόνομης στάσης** απέναντι στα ερεθίσματα του περιβάλλοντος

**Τα ΜΜΕ και η αυτογνωσία ως τρόπος αντιμετώπισης της μαζοποίησης και του κοινωνικού κομφορμισμού .**

* Η μαζοποίηση είναι το φαινόμενο κατά το οποίο οι άνθρωποι χάνουν την προσωπικότητά τους . Η ανακάλυψη εκ νέου της ατομικής τους ταυτότητας θα βοηθούσε σημαντικά στον περιορισμό της. **Οι επιλογές των ανθρώπων θα πρέπει να υπαγορεύονται από τις προσωπικές τους ανάγκες και επιθυμίες** . Η υιοθέτηση του ενός ή του άλλου τρόπου ζωής πρέπει να είναι ζήτημα ατομικής επιλογής και όχι το επακόλουθο του κοινωνικό κομφορμισμού . Όσο μεγαλύτερος είναι ο βαθμός αυτογνωσίας ενός ατόμου, όσο πιο έντονη είναι η ατομική του συνείδηση, τόσο μειώνεται ο κίνδυνος της διάβρωσής από τις επιβολές της μάζας και του συμβιβασμού του στα επιβεβλημένα πρότυπα . **Η βαθύτερη και ουσιαστικότερη γνώση του εαυτού του, το καθιστά λιγότερο ευάλωτο στις εξωτερικές επιρροές, ισχυροποιεί την κριτική του σκέψη και το θωρακίζει με αντιστάσεις κατά της μαζικού τύπου κοινωνίας του σήμερα.**
* **Τα ΜΜΕ** έχουν μεγάλο μερίδιο ευθύνης για την εξάπλωση του φαινομένου της μαζοποίησης και την ενίσχυση του κοινωνικού κομφορμισμού στις σύγχρονες κοινωνίες. **Αποτελούν το κυρίαρχο μέσο για την εξάπλωση των τυποποιημένων μηνυμάτων, δρώντας υπονομευτικά κατά τη ατομικής διαφορετικότητας και της ιδιαίτερης πολιτισμικής ταυτότητας των κοινωνιών.** Η διοχέτευση της τεράστιας επιρροής τους στην αντίθετη κατεύθυνση, θα μπορούσε να πλήξει καίρια το πρόβλημα του κοινωνικού κομφορμισμού . Η προβολή από μέρους τους της αξίας του πλουραλισμού έναντι της ομοιομορφίας, θα μπορούσε να διαμορφώσει και ανάλογες μορφές συμπεριφοράς. Η δυναμική τους θέση στη σημερινή εποχή προσφέρει τεράστιες δυνατότητες εκμετάλλευσης της ισχυρής επίδρασής του μέσα στην κοινωνία, με σκοπό την αφύπνιση των ναρκωμένων ατομικών συνειδήσεων και τη διεκδίκηση του δικαιώματος στην πολιτισμική ιδιαιτερότητα .

**Επίλογος** Όλα αυτά καθιστούν πολύ σημαντική την κατανόηση και τη συνειδητοποίηση, σε ατομικό και συλλογικό επίπεδο, του φαινομένου που ονομάζεται μαζοποίηση . Η ανάγκη αυτή γίνεται πιο επιτακτική στα χρόνια της κρίσης . Τόσο τα άτομα, όσο και οι κοινωνίες τους οφείλουν να επαναφέρουν στο προσκήνιο το αλλοτριωμένο τους «εγώ» και να επαναπροσδιορίσουν τη χαμένη τους ταυτότητα .